Onsdag i forrige uke forlot han hjemlandet Australia. Han siste reise gikk via Frankrike til Sveits og til en klinikk i Basel. Her er aktiv dødshjelp tillatt.

– Jeg gledet meg over livet frem til jeg var rundt 90 år gammel, men ikke nå lenger, sa Goodall da han reiste nordover.

I april ble Goodall 104 år gammel, og hans eneste ønske, var å få lov til å avslutte livet. Den australske TV-stasjonen ABC var til stede på feiringen, og jubilanten sa da at han angret på at han hadde nådd en så høy alder.

Sang Beethovens «Ode til gleden»

I går kveld holdt 104-åringen en pressekonferanse der han uttalte at han ville gjennomføre det han var kommet for å gjøre. Pressefolk fra mange forskjellige land var samlet på det lille rommet der han tilbrakte sine siste dager, melder australske ABC News.

– Jeg er glad for denne muligheten, selv om jeg hadde foretrukket å gjør dette i Australia. Det er mitt eget valg å avslutte livet. Jeg ser frem til det, sa han.

På spørsmål om hadde valgt noen spesiell musikk han ville høre på, svarte han først at han ikke hadde det.

– Men hvis jeg skulle valgt, ville det nok vært Beethovens «Ode til gleden», svarte han og begynte å synge det kjente musikkstykket.

104-åringen avsluttet livet på et hemmelig sted i Basel i dag. Ifølge australske medier er han person nummer 45 som har reist fra Australia til Sveits for å avslutte livet.